[pic] | COMISIA COMUNITĂŢILOR EUROPENE |

Bruxelles, 23.1.2008

COM(2008) 12 final

Propunere de

REGULAMENT AL CONSILIULUI

de modificare a domeniului de aplicare a măsurilor antidumping impuse prin Regulamentul (CE) nr. 130/2006 al Consiliului privind importurile de acid tartric originar din Republica Populară Chineză

(prezentată de Comisie)

EXPUNERE DE MOTIVE

1) Contextul propunerii |

Motivele și scopul propunerii Prezenta propunere se referă la aplicarea Regulamentului (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene, modificat ultima dată prin Regulamentul (CE) nr. 2117/2005 al Consiliului din 21 decembrie 2005 (denumit în continuare „regulamentul de bază”) în cadrul procedurii privind importurile de acid tartric originar din Republica Populară Chineză. |

Contextul general Prezenta propunere se face în contextul punerii în aplicare a regulamentului de bază și este rezultatul unei anchete realizate în conformitate cu cerințele de fond și de procedură prevăzute în regulamentul de bază. |

Dispozițiile existente în domeniul de aplicare a propunerii Regulamentul (CE) nr. 130/2006 al Consiliului de instituire a unui drept antidumping definitiv asupra importurilor de acid tartric originar din Republica Populară Chineză. |

Compatibilitatea cu alte politici și obiective ale Uniunii Nu este cazul. |

2) Consultarea părților interesate și evaluarea impactului |

Consultarea părților interesate |

Părțile interesate vizate de procedură au avut deja posibilitatea de a-și apăra interesele în cursul desfășurării anchetei, în conformitate cu dispozițiile regulamentului de bază. |

Obținerea și utilizarea expertizei |

Nu a fost nevoie de o expertiză externă. |

Evaluarea impactului Prezenta propunere este rezultatul punerii în aplicare a regulamentului de bază. Regulamentul de bază nu prevede o evaluare generală a impactului, dar include o listă completă a condițiilor care necesită o evaluare. |

3) Elementele juridice ale propunerii |

Rezumatul măsurilor propuse La 17 martie 2007, Comisia a inițiat o reexaminare intermediară parțială, al cărei obiect se limitează la examinarea definiției produsului vizat de măsurile antidumping aplicabile importurilor de acid tartric originar din Republica Populară Chineză. Cererea a fost înaintată de CU Chemie Uetikon GmbH, un importator din Germania care a furnizat dovezi prima facie, conform cărora acidul tartric de tipul „D-(-)” (denumit în continuare acidul tartric „D”) nu ar trebui să facă obiectul măsurilor menționate mai sus. Ancheta a arătat că acidul tartric „D” și alte tipuri de acid tartric prezintă caracteristici fizice și chimice de bază foarte diferite, precum și utilizări finale total diferite. Acidul tartric „D” se utilizează în special în industria farmaceutică ca substanță auxiliară în sintezele chimice. Pentru aceste aplicații sunt necesare proprietățile specifice ale acidului tartric „D”, care nu este interschimbabil cu alte tipuri de acid tartric. Pe lângă aceasta, prețul acidului tartric „D” este mult mai mare decât cel al altor tipuri de acid tartric, ceea ce restrânge practic piața de desfacere la aplicațiile farmaceutice menționate anterior. Prin urmare, se propune modificarea definiției produsului vizat de măsurile antidumping prin excluderea acidului tartric „D”. Statele membre au fost consultate și au sprijinit prezenta propunere. Se propune Consiliului să adopte propunerea de regulament anexată care ar trebui publicată în Jurnalul Oficial cât mai curând posibil. |

Temeiul juridic Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene, modificat ultima dată prin Regulamentul (CE) nr. 2117/2005 al Consiliului din 21 decembrie 2005. |

Principiul subsidiarității Propunerea intră în domeniul de competență exclusivă a Comunității. În consecință, principiul subsidiarității nu se aplică. |

Principiul proporționalității Propunerea respectă principiul proporționalității din următorul/următoarele motiv(e). |

Tipul acțiunii este descris în regulamentul de bază menționat anterior și nu permite luarea unei decizii la nivel național. |

Nu sunt necesare indicații privind măsura în care sarcina financiară și administrativă care revine Comunității, guvernelor naționale, autorităților locale și regionale, operatorilor economici și cetățenilor este limitată și proporțională cu scopul propunerii. |

Alegerea instrumentelor |

Instrumente propuse: regulament. |

Alte mijloace nu ar fi adecvate din următorul/următoarele motiv(e). Regulamentul de bază menționat anterior nu prevede opțiuni alternative. |

4) Incidența bugetară |

Propunerea nu are impact asupra cheltuielilor, dar are impact financiar asupra veniturilor, acesta fiind estimat la 15 543 de euro. |

Propunere de

REGULAMENT AL CONSILIULUI

de modificare a domeniului de aplicare a măsurilor antidumping impuse prin Regulamentul (CE) nr. 130/2006 al Consiliului privind importurile de acid tartric originar din Republica Populară Chineză

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene[1] (denumit în continuare „regulamentul de bază”), în special articolul 11 alineatul (3),

având în vedere propunerea Comisiei prezentată după consultarea Comitetului consultativ,

întrucât:

1. MĂSURI ÎN VIGOARE

(1) Prin Regulamentul (CE) nr. 130/2006[2] (denumit în continuare „regulamentul inițial”) Consiliul a impus o taxă antidumping definitivă asupra importurilor de acid tartric originar din Republica Populară Chineză (denumită în continuare „RPC”).

2. ANCHETA ACTUALĂ

2.1 Procedura

(2) Comisia a primit o cerere din partea CU Chemie Uetikon GmbH (denumit în continuare „solicitantul”), un importator din Germania, pentru o reexaminare intermediară parțială în conformitate cu articolul 11 alineatul (3) din regulamentul de bază. Solicitantul a afirmat că așa-numitul tip D-(-) este un produs diferit față de alte tipuri de acid tartric datorită structurii moleculare specifice, care la rândul său determină caracteristici chimice specifice care nu caracterizează alte tipuri ale produsului în cauză. Prin urmare, acest produs nu ar trebui să facă obiectul măsurilor menționate anterior.

(3) Întrucât a decis, după consultarea comitetului consultativ, că existau suficiente elemente de probă pentru inițierea unei reexaminări intermediare parțiale, la 17 martie 2007, Comisia a inițiat o anchetă[3], în conformitate cu articolul 11 alineatul (3) din regulamentul de bază. Obiectul anchetei a fost limitat la definiția produsului vizat de măsurile în vigoare.

(4) Comisia a informat în mod oficial importatorul solicitant, autoritățile din țara exportatoare și toate părțile despre care se cunoaște că sunt interesate cu privire la inițierea prezentei anchete. S-au trimis chestionare producătorilor comunitari, importatorilor, utilizatorilor și producătorilor exportatori care au cooperat în cadrul anchetei care a determinat măsurile existente. Părților interesate li s-a dat ocazia de a-și face cunoscute opiniile în scris și de a solicita o audiere în termenul menționat în avizul de inițiere.

(5) S-au primit două răspunsuri la chestionare, iar una dintre părți a fost audiată.

(6) Comisia a solicitat și a verificat toate informațiile pe care le-a considerat necesare în scopul evaluării necesității modificării domeniului de aplicare a măsurilor și a efectuat anchete la sediul următoarelor societăți:

- CU Chemie Uetikon GmbH, Lahr, Germania

- Longchem Corporation, Hangzhou, China

(7) Perioada de anchetă (denumită în continuare „PA”) a acoperit perioada cuprinsă între 1 ianuarie și 31 decembrie 2006.

2.2 Produsul în cauză

(8) Produsul în cauză, astfel cum este definit în regulamentul inițial, este acid tartric originar din Republica Populară Chineză, încadrat în prezent la codul NC 2918 12 00. Produsul în cauză se utilizează în vin, băuturi și aditivi alimentari, ca ignifug în mortar și în numeroase alte produse. Acesta se poate obține fie din subprodusele din producția oenologică, în cazul tuturor producătorilor comunitari sau prin sinteză chimică din compuși petrochimici, în cazul tuturor producătorilor exportatori din RPC.

2.3 Concluzii

(9) Acidul tartric este o moleculă „chirală”, adică există în diferite configurații geometrice. Tipurile „L-(+)” și „D-(-)” (denumite în continuare acid tartric „L”, respectiv „D”), ale căror molecule formează imaginea-oglindă reciprocă, au relevanță deosebită. Respectivele tipuri de acid tartric se disting în referințele industriale general acceptate, cum ar fi Serviciul de catalogare a substanțelor chimice (Chemical Abstract Services) sau Inventarul European al Produselor Chimice Comercializate (European Inventory of Existing Commercial Chemical Substances). Tipurile se pot distinge între ele printr-un test prin care se măsoară rotația luminii polarizate. Direcția de rotație a acidului tartric „L” este pozitivă, în timp ce cea a acidului tartric „D” este negativă.

(10) Ancheta, care a determinat măsurile în vigoare, s-a concentrat asupra acidului tartric produs pe cale naturală, acesta fiind de tipul „L”. S-a constatat că produsul fabricat și comercializat de producătorii chinezi avea aceleași caracteristici de bază ca și produsul industriei comunitare. Produsul concura cu acesta din urmă pentru majoritatea aplicațiilor menționate mai sus.

(11) Pe de altă parte, acidul tartric „D”, nu se produce pe cale naturală și poate fi obținut numai prin sinteze chimice. Acest tip de acid tartric nu se produce în industria comunitară și nu este recunoscut în Comunitate ca aditiv alimentar. Aplicațiile cunoscute ale acestuia sunt cele din industria farmaceutică, în producția anumitor substanțe auxiliare, utilizate la rândul lor în producția de ingredienți activi ai medicamentelor. Pentru acest tip de aplicație farmaceutică se poate utiliza fie acidul tartric „L”, fie „D”, în funcție de caracteristicile vizate pentru produsul final. Cu toate acestea, tipurile „D” și „L” nu se pot substitui reciproc în nicio aplicație. Aceste concluzii au fost confirmate prin faptul că solicitantul, o societate producătoare de substanțe auxiliare pentru industria farmaceutică, a achiziționat și a utilizat la fabricarea produsului său atât acidul tartric „D” cât și cel „L”, în loc să utilizeze numai un tip (mai ieftin) de acid tartric.

(12) De asemenea, ancheta a arătat că prețul acidului tartric „D” este de patru până la cinci ori mai mare decât cel al altor tipuri de acid tartric, ca urmare a proceselor de producție diferite utilizate în fabricație. Prețul mai ridicat restrânge piața de desfacere a acidului tartric „D” la aplicații ca și cele menționate mai sus, în care nu se pot utiliza alte tipuri de acid tartric mai ieftine. Ca urmare a diferențelor privind aplicațiile și costurile, piața de desfacere a acidului tartric „D” se estimează a fi mai puțin de 1% din întreaga piață de desfacere a acidului tartric.

(13) Rezumând, ancheta a concluzionat faptul că acidul tartric „D” prezintă caracteristici fizice și chimice foarte diferite față de cele ale acidului tartric „L” produs de industria comunitară, ceea ce înseamnă că cele două tipuri nu sunt interschimbabile și concurente pe piața comunitară. Având în vedere diferențele între acidul tartric „D” și produsul anchetat, se concluzionează că acidul tartric „D” nu ar trebui să fie acoperit de definiția produsului vizat de măsuri.

(14) Concluziile de mai sus s-au bazat pe caracteristicile acidului tartric „D” în stare pură și prin urmare, nu se aplică niciunui amestec de acid tartric „D” cu alte produse.

(15) Părțile interesate au fost informate cu privire la concluziile de mai sus.

(16) Fără a pune sub semnul întrebării concluziile anchetei, industria comunitară și-a exprimat reținerea că scutirea unui tip de produs ar putea facilita eludarea măsurilor.

(17) Cu toate acestea, se consideră că, având în vedere diferențele de prețuri și cantitățile aflate în discuție, eludarea poate fi detectată prompt prin date statistice. Pe lângă aceasta, acidul tartric „D” se poate distinge cu ușurință de alte tipuri printr-un test optic menționat mai sus.

(18) Comisia va monitoriza datele privind importul de acid tartric „D” și celelalte tipuri care fac obiectul măsurilor. În cazul în care cantitățile și/sau prețurile importurilor de acid tartric „D” în orice stat membru deviază de la tendința normală, Comisia va avertiza imediat autoritățile vamale corespunzătoare.

3. APLICAREA RETROACTIVĂ

(19) Având în vedere cele de mai sus, se consideră necesară modificarea regulamentului inițial pentru a clarifica definiția produsului și pentru a exclude acidul tartric „D” de la aplicarea măsurilor.

(20) Întrucât obiectul prezentei anchete de reexaminare se limitează la clarificarea definiției produsului și întrucât nu se intenționa acoperirea acestui tip de produs de măsurile inițiale, în scopul evitării oricărui prejudiciu care ar putea fi cauzat importatorilor produsului, se consideră adecvată aplicarea concluziilor începând cu data intrării în vigoare a regulamentului inițial, incluzând importurile care fac obiectul taxelor provizorii în perioada 30 iulie 2005-28 ianuarie 2006. În plus, ținând cont de intrarea în vigoare relativ recentă a regulamentului inițial și de un număr de cereri de rambursare estimat ca fiind limitat, nu există niciun motiv imperios care să împiedice o aplicare retroactivă.

(21) În consecință, pentru produsele care nu intră sub incidența articolului 1 alineatul (1) din Regulamentul (CE) nr. 130/2006 al Consiliului, modificat prin prezentul regulament, taxele antidumping definitive achitate sau înregistrate în evidența contabilă în conformitate cu articolul 1 alineatul (1) din Regulamentul (CE) nr. 130/2006 în versiunea inițială a acestuia, ar trebui rambursate sau remise.

(22) Rambursarea sau remiterea trebuie solicitată de la autoritățile vamale naționale în conformitate cu legislația vamală aplicabilă.

(23) În conformitate cu articolul 11 alineatul (2) din regulamentul de bază, prezenta reexaminare nu afectează data expirării Regulamentului (CE) nr. 130/2006 al Consiliului.

ADOPTĂ PREZENTUL REGULAMENT:

Articolul 1

La articolul 1 din Regulamentul (CE) nr. 130/2006 al Consiliului, alineatul (1) se înlocuiește cu următorul text:

1. „Prin prezenta se impune o taxă antidumping definitivă asupra importurilor de acid tartric, cu excepția acidului tartric D (-)- având o rotație optică negativă de cel puțin 12,0 grade, măsurată într-o soluție de apă în conformitate cu metoda descrisă în farmacopeea europeană, fiind încadrat la codul NC ex 2918 12 00 (codul TARIC 2918 12 00 90) și fiind originar din Republica Populară Chineză.”

Articolul 2

Pentru produsele care nu intră sub incidența articolului 1 alineatul (1) din Regulamentul (CE) nr. 130/2006 al Consiliului, modificat prin prezentul regulament, taxele antidumping definitive achitate sau înregistrate în evidența contabilă în conformitate cu articolul 1 alineatul (1) din Regulamentul (CE) nr. 130/2006, în versiunea inițială a acestuia, sunt rambursate sau remise, în temeiul articolului 236 din Regulamentul (CEE) nr. 2913/92 din 12 octombrie 1992 de instituire a Codului Vamal Comunitar[4]. Rambursarea sau remiterea se solicită de la autoritățile vamale naționale în conformitate cu legislația vamală aplicabilă.

Articolul 3

Prezentul regulament intră în vigoare în ziua următoare datei publicării în Jurnalul Oficial al Uniunii Europene . Se aplică de la 28 ianuarie 2006.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

[1] JO L 56, 6.3.1996, p. 1. Regulament modificat ultima dată prin Regulamentul (CE) nr. 2117/2005 (JO L 340, 23.12.2005, p. 17).

[2] JO L 23, 27.1.2006, p. 1.

[3] JO C 63, 17.3.2007, p. 2.

[4] JO L 302, 19.10.1992, p. 1. Regulament modificat ultima dată prin Regulamentul (CE) nr. 1791/2006 (JO L 363, 20.12.2006, p. 1).